b"\n_START_ARTICLE_\nAvinguda de D\xc3\xadaz Pacheco\n_START_SECTION_\nDescripci\xc3\xb3\n_START_PARAGRAPH_\nEs tracta d'un conjunt d'edificacions situades a la banda nord de l'avinguda de D\xc3\xadaz Pacheco, entre la platja de Canyelles Petites i la platja de l'Almadrava o Canyelles Grosses. S\xc3\xb3n cases d'estiueig que presenten certes similituds constructives entre elles, edificades en parcel\xc2\xb7les que oscil\xc2\xb7len entre els 1000 m\xc2\xb2 i els 2000 m\xc2\xb2. En general, aquests edificis presenten plantes rectangulars i quadrades, formades per la successi\xc3\xb3 de cossos adossats o b\xc3\xa9 a\xc3\xafllats, en alguns casos a diferents nivells, ja que les parcel\xc2\xb7les s\xc3\xb3n for\xc3\xa7a abruptes i amb grans pendents en el terreny. Els n\xc3\xbameros 63, 67, 69, 71-73 i 85-89 consten d'una \xc3\xbanica planta, mentre que la resta d'edificis mostren plantes semisoterrades m\xc3\xa9s una planta pis, amb les estances distribu\xc3\xafdes entre les dues. Majorit\xc3\xa0riament, tots aquests edificis tenen terrasses o porxos formats per la successi\xc3\xb3 d'arcs de mig punt o b\xc3\xa9 arc rebaixat, alguns d'ells bastits amb pedra sense treballar i amb les fa\xc3\xa7anes principals orientades al mar. Les cobertes s\xc3\xb3n a una i dues vessants, de teula \xc3\xa0rab. Pel que fa a les fa\xc3\xa7anes, pr\xc3\xa0cticament la majoria combinen el parament estucat i emblanquinat amb el parament de pedra vista, de diverses mides i sense treballar, lligada amb morter. Les finestres s\xc3\xb3n d'obertura quadrada, mentre que les portes combinen l'obertura tant quadrada com d'arc rebaixat.\n_START_SECTION_\nHist\xc3\xb2ria\n_START_PARAGRAPH_\nTotes les edificacions que conformen aquest conjunt foren projectades per l'arquitecte Pelai Mart\xc3\xadnez Paricio, excepte el n\xc3\xbamero 81-83 de la qual no hi ha const\xc3\xa0ncia. Majorit\xc3\xa0riament, aquestes edificis es bastiren entre els anys 1963 i 1965."